Boland Skool vir Outisme gee nooit op nie | AWSUM School News
Home›Regional News›Western Cape›Boland›Boland Skool vir Outisme gee nooit op nie
Boland Skool vir Outisme gee nooit op nie
April is outisme bewusmakingsmaand. Ons by Boland skool vir Outisme streef na 'n kultuur van bewustheid, aanvaarding en empatie vir kinders wat op die outisme spektrum is.
Outisme neem wêreldwyd toe. In 2020 het die Sentrum vir Siektebeheer en Voorkoming ("CDC") gemeld dat daar in die VSA omtrent 1 uit 54 kinders met outisme gediagnoseer word. Seuns is 4 keer meer geneig om gediagnoseer te word. Alle rasse-, etniese en sosio- ekonomiese groepe word geraak deur outisme. In Suid- Afrika is daar nie 'n liggaam wat hierdie studies doen om akkurate statistieke aan te meld nie, maar kenners meen gevalle met outisme neem min of meer toe op dieselfde vlak as in die VSA en ander lande reg oor die wêreld.
'n Gebrek aan bewustheid en outismespesifieke skole veroorsaak dat 'n groot aantal kinders nooit gediagnoseer word en die nodige hulp kry nie. Soos wat bewustheid oor outisme wel meer begin toeneem het in die laaste paar jaar, het daar gelukkig nog skole geopen wat leerders met Outisme goed ondersteun. In die Paarl is Boland skool vir Outisme 'n NGO wat al meer as 10 jaar in die bedryf is. Die klassies word klein gehou; 4-6 leerders per klas verseker dat elke leerder die aandag kry wat nodig is. Die skool bied onderrig gebaseer op die behoeftes en spesiale vaardighede van die individuele leerder. Leerders se vaardighede word geassesseer deur 'n span professionele persone (spraak -en arbeidsterapeute, opvoedkundige sielkundige en opvoeders) om spesifieke opvoedkundige doelwitte te bepaal. Dit gee leerders die geleentheid om te leer en groei in 'n sosiale omgewing saam met hul portuurgroep- 'n omgewing wat die uniekheid van elke leerder vier.
Daar word na Outisme Spektrum Versteuring (OSV) verwys as 'n sambreelterm – onder die sambreel is daar 5 maniere waarop OSV by verskillende individue kan manifesteer: Outisme versteuring, Omvattende ontwikkelingsversteuring, Asperger versteuring, Rett's versteuring en Kinder- disintegrasie versteuring.
Outisme is 'n lewenslange neurobiologiese ontwikkelingsversteuring wat hoofsaaklik gekenmerk word deur uitvalle in sosiale interaksie, verbale- en nie-verbale komunikasie en beperkte, herhalende gedrag. Die simptome van outisme kom gewoonlik voor 3- jarige ouderdom na vore. Dit is 'n spektrum versteuring wat baie wyd is; die simptome en eienskappe van outisme kan in 'n baie wye verskeidenheid van kombinasies voorkom, van lig tot ernstig.
Geen kind word dieselfde deur outisme geaffekteer nie. Kinders met dieselfde diagnose kan heeltemal verskillend van mekaar optree in gedrag en vaardighede. Dr. Stephen Shore beskryf dit baie mooi: "If you have met one person with autism, you have met one person with autism". Sosiale vaardighede, taal en kommunikasievaardighede word op verskillende maniere geaffekteer deur OSV. Kommunikasie is instinktief sosiaal, dit vereis die vermoë om te deel- 'n daad wat vir die outistiese kind ongelooflike angs kan veroorsaak. Sommige kinders kan dit moeilik vind om taalvaardighede aan te leer en te verstaan wat aan hulle gekommunikeer word. Dit verwys selfs na handgebare, oogkontak en gesigsuitdrukkings. Ander leer nooit kommunikasievaardighede aan nie. Vir hierdie kinders is daar ander moontlikhede soos 'n simbool stelsel met prentjies waardeur gekommunikeer word. Party kinders kan glad nie verbaal kommunikeer nie, terwyl ander se spraakvaardighede baie beperk is. Sommige kinders kan 'n groot woordeskat hê en kan oor sekere onderwerpe baie lekker gesels, maar kan sukkel om lyftaal te verstaan en aan te pas by verskillende stemtone. As gevolg van konteksblindheid (die vermoë om 'n sosiale situasie te lees en verstaan van 'n ander persoon se perspektief), tree die kind op die spektrum soms onvanpas op tydens gesprekke. Aangesien sosiale kommunikasie nie natuurlik voorkom nie, moet die kind van vroegs af geleer word hoe om toepaslik op te tree. Dit is juis waarom Boland Skool vir Outisme se werk so belangrik is – dit bied die ideale en unieke omgewing waarin kinders die geleentheid kry om daagliks kommunikasie en sosiale vaardighede aan te leer saam met hul maats.
Kinders met OSV toon dikwels gedrag wat herhalend, beperk, rigied en obsessief voorkom in die aktiwiteite wat hul doen. Herhalende gedrag sluit in bewegings soos om heen en weer te wieg of om hande te fladder en obsessiewe gedrag kan 'n fiksasie met ongewone voorwerpe soos strooitjies, toiletrolletjies, sleutels en rekkies insluit. Dieselfde aktiwiteite word oor en oor gedoen en hierdie kinders verkies voorspelbaarheid en eendersheid in hul daaglikse program.
Hoewel kenners saamstem dat outisme nie geneesbaar is nie, is vroeë intervensie, veral in spraak en kommunikasie 'n noodsaaklikheid. 'n Diagnose met outisme is die eerste stap in die behandeling daarvan. Indien 'n kind 'n redelike kombinasie van die volgende eienskappe of gedragspatrone toon; is dit nodig dat 'n spesialis 'n volledige evaluasie doen:
Geen gesigsuitdrukkings of 'n eentonige stemtoon
Ontwikkeling van spraak is vertraag, of ontwikkel glad nie
Kan nie by vreemde roetines inskakel nie
Sensories sensitief vir bv. harde geluide, helder ligte en sekere materiale
Min of geen oogkontak
Lyk doof, toon geen reaksie wanneer jy met hom praat nie
Lyk asof hy in sy eie wêreld leef
Obsessiewe en herhalende gedrag, bv. sit ligte konstant aan en af
Vreemde optrede, bv. wieg heen en weer
Vermy fisieke aanraking
Swak of geen verbeeldingsspel
Toon selfbeserende gedrag, bv. byt sy hande of kap kop herhalend teen die muur
Dit is belangrik dat 'n kind met outisme so gou as moontlik in die regte omgewing geplaas word vir optimale groei en ontwikkeling in spraak, kommunikasie en sosiale vaardighede. Boland Skool vir Outisme werk saam met jou as ouer om jou kind die beste kans te gee.